KISS principas
KISS principas, kitaip KISS taisyklė – projektavimo taisyklė, pirmą kartą paminėta JAV jūrų laivyne. KISS principas teigia, kad dauguma sistemų geriausiai veikia, kai jos yra paprastos, o ne sudėtingos, todėl kuriamo daikto ar sistemos paprastumas turėtų būti pagrindinis projektavimo tikslas. Laikantis šios taisyklės, reikėtų vengti perdėto sudėtingumo. Sąvoka „KISS principas“ buvo populiari iki 1970 m. KISS, anglų kalboje skambantis kaip „bučinys“, yra santrumpa, anglų kalba reiškianti „Padaryk tai paprastu, kvaily!“ (angl. Keep it simple, stupid). Siekiant sušvelninti posakį nenaudojant žodžio „kvailys“, angliškuose raštuose sutinkami ir kiti santrumpos aiškinimai, tokie kaip: „Padaryk tai labai paprastu“ (Keep it super simple), „Padaryk tai mažu ir paprastu“ (Keep it small and simple), „Padaryk tai paprastu, kareivi“ (Keep it simple, soldier), „Padaryk tai kvailai paprastu“ (Keep it stupidly simple) ir panašūs.